b'\n_START_ARTICLE_\nJan van Goyen\n_START_PARAGRAPH_\nJanas van Gojenas (ol. Jan van Goyen, 1596\xc2\xa0m.\xc2\xa0sausio 13 \xe2\x80\x93 1656 m. baland\xc5\xbeio 27 d.)\xc2\xa0\xe2\x80\x93 oland\xc5\xb3 XVII a. tapytojas, grafikas. Vienas pirm\xc5\xb3j\xc5\xb3 realistinio peiza\xc5\xbeo vaizduotoj\xc5\xb3 oland\xc5\xb3 dail\xc4\x97je.\n_START_SECTION_\nBiografija\n_START_PARAGRAPH_\nJanas van Gojenas gim\xc4\x97 1596 m. sausio 13 d. Leidene. Jo t\xc4\x97vas buvo batsiuvys, kuris dom\xc4\x97josi pie\xc5\xa1imu. Van Gojenas prad\xc4\x97jo mokintis tapybos b\xc5\xabdamas apie 10 m. am\xc5\xbeiaus. Jis mok\xc4\x97si pas kelet\xc4\x85 mokytoj\xc5\xb3 Leidene, po to mok\xc4\x97si pas Willem Gerritsz Horno mieste. Tikriausiai, apie metus praleido Pranc\xc5\xabzijoje. Apie 1614 m. apsistojo Harleme, kur mok\xc4\x97si pas Esaias van de Velde, kuris padar\xc4\x97 \xc4\xaftakos Van Gojeno ankstyvajam stiliui. 1618 m. Van Gojenas ved\xc4\x97 Annetje Willemsdr van Raelst Leidene. Gali b\xc5\xabti, kad Van Gojeno stili\xc5\xb3 \xc4\xaftakojo Jan Porcellis. 1625 m. Van Gojenas \xc4\xafsigijo nam\xc4\x85 Leiden\xc4\x99, kur\xc4\xaf v\xc4\x97liau nupirko Jan Porcellis. Apie 1630 m. Princo Oranie\xc4\x8dio sekretorius mini Van Gojen\xc4\x85, kaip auk\xc5\xa1tos reputacijos tapytoj\xc4\x85-peiza\xc5\xbeist\xc4\x85._NEWLINE_1632 m. Van Gojenas persikraust\xc4\x97 \xc4\xaf Hag\xc4\x85, kur 1634 m. tapo miesto pilie\xc4\x8diu. Buvo i\xc5\xa1rinktas vietos dailinink\xc5\xb3 gildijos vyresniuoju 1638 ir 1640 metais. \xc5\xbdinoma, kad 1635 m. Van Gojenas \xc4\xafsigijo nam\xc4\x85, o 1636 m. prad\xc4\x97jo dviej\xc5\xb3 nam\xc5\xb3 statybas Hagoje. Savo mirties 1656 m. baland\xc5\xbeio 27 dien\xc4\x85 Van Gojenas buvo labai prasiskolin\xc4\x99s, nes prarado dideles sumas nes\xc4\x97kmingai investav\xc4\x99s \xc4\xaf tulpi\xc5\xb3 gvazdik\xc4\x97li\xc5\xb3 versl\xc4\x85. Van Gojenas susilauk\xc4\x97 3 dukter\xc5\xb3, kuri\xc5\xb3 viena i\xc5\xa1tek\xc4\x97jo u\xc5\xbe \xc5\xbeymaus dailininko Jano Steno, kita \xe2\x88\x92 u\xc5\xbe dailininko Jacques de Claeauw. Dailininkas palaik\xc4\x97 ry\xc5\xa1ius su peiza\xc5\xbeistais Pieter de Molijn, broliais Salomon van Ruysdael ir Isaack van Ruisdael. Daug keliavo ir pie\xc5\xa1\xc4\x97 Olandijos miest\xc5\xb3 apylinki\xc5\xb3 eskizus. Van Gojenas buvo labai produktyvus dailininkas, \xc5\xbeinoma apie 1200 jo paveiksl\xc5\xb3 ir daugiau nei 1000 pie\xc5\xa1ini\xc5\xb3. \xc5\xbdinomiausiu jo darbu \xc4\xafvardijamas ypa\xc4\x8d dideli\xc5\xb3 matmen\xc5\xb3 Hagos vaizdas, kur\xc4\xaf jis suk\xc5\xabr\xc4\x97 1650-51 m. miesto rotu\xc5\xa1ei.'